### 17.    Sammenlægning af udekørende pleje IP Syd i Svebølle

**Åbent**

Sagsnr.: 326-2020-15036       J.nr.: 82.00.00           Dokumentnr.:
326-2020-180181

**Sagstype**

Beslutning

**Resume og sagens baggrund**

I budgetaftalen for 2019 blev der afsat 4 mio. kr. på anlægsbudgettet
til at etablere et samlingssted for det udekørende plejepersonale i Svebølle. I
forbindelse med projektet er der afsøgt mulige placeringer i Svebølle. Der er
nu fundet en egnet placering på kommunens grund foran den tidligere
Faktabygning. Her kan der opføres et nybyggeri til at samle plejegrupperne fra
Bregninge og [adresse]. Anlægsprojektet har en samlet omkostning estimeret til 9
mio. kr. Forslaget til en samlet finansiering fremlægges nu her.

**Indstillinger**

Direktøren indstiller,

1.    at byggeriet
igangsættes, og

2.    at der gives en
anlægsbevilling på 9 mio. kr. finansieret med 4 mio. kr. af det afsatte
rådighedsbeløb, 1,2 mio. kr. fra driftsbudgettet til IP Syd og 3,8 mio. kr. fra
de likvide aktiver.

**Behandling**

Økonomiudvalget og Kommunalbestyrelsen

**Sagsfremstilling**

I budgetaftalen for 2019 blev der afsat 4 mio. kr. på
anlægsbudgettet til at etablere et samlingssted for det udekørende
plejepersonale i Svebølle.

I det indledende projektarbejde er der set på flere mulige
placeringer i Svebølle. Der er også gennemført drøftelser af hvordan, de
udekørende plejegrupper kan samles, så der sættes fokus på kerneopgaven til
gavn for borgerne i hele området.

*Baggrund*

Der er tre udekørende plejegrupper i IP Syd, bestående af to
hjemmeplejegrupper og en sygeplejegruppe. De tre grupper er i dag placeret på
Bregninge plejecenter og på plejecenter Enggården i [adresse].

Lokalerne på Bregninge plejecenter er i dårlig stand med
ringe indeklimaforhold, brandsikkerhed og generelt mangel på plads. Det giver
samlet set nogle ringe arbejdsmiljøforhold.

Lokalerne på [adresse] i [adresse] er utidssvarende til formålet,
hvilket medfører uhensigtsmæssige arbejdsgange i dagligdagen.

Mulighederne for istandsættelse og ombygning har været
vurderet som ikke rentable. Samtidig ville grupperne fortsat være delt på to
lokaliteter.

Ved at samle grupperne på en lokalitet i Svebølle skabes der
mulighed for bedre faglig sparring. Det vil give en bedre ressourceudnyttelse
og mere tværgående samarbejde om borgerne. Rent praktisk vil den mere centrale
placering give bedre mulighed for at tilrettelægger kørsel. Bil- og cykelparken
kan målrettes mere omkring opgaven.

Det vurderes, at rekruttering af nye medarbejdere vil
lettes, da placering er mere central. Samtidig er der bedre rum for
kompetenceudvikling, når medarbejdere har base i samme hus.

For sygeplejekrævende borgere er tilgængeligheden væsentligt
forbedret ved denne placering.

*Byggeriet og finansiering*

Det indledende projektarbejde har vist, at for at samle IP
Syd i Svebølle er der behov for en ejendom på cirka 600 m2. Der er fundet en
egnet placering på grunden ud mod Stationsvej ved den tidligere Faktabygning.

I denne fase af projektet er der i dialog mellem det
tekniske område og IP Syd fundet frem til hvilke lokaler, der er behov for i
den nye bygning.

Bygningen opføres som relativt simpelt byggeri i en etage af
en fornuftig kvalitet i tråd med byggereglementets krav til denne type byggeri.

Samlet set er byggesummen estimeret til 9 mio. kr. Der er
således en mangel på 5 mio. kr. i forhold til det afsatte rådighedsbeløb.

Det foreslås derfor, at der findes en finansiering hvor IP
Syd bidrager med 1,2 mio. kr. fra driften. Derudover foreslås tilført 3,8 mio.
kr. yderligere fra de likvide aktiver.

*Det videre forløb*

Efter en beslutning om finansiering vil projektet kunne
fortsætte i næste fase. Her vil der blive udarbejdet skitseforslag med henblik
på inddragelse af medarbejderne. Det endelige skitseforslag vil danne grundlag
for detailprojekt og byggeprogram med tidsplan.

Det færdige byggeri forventes på den baggrund klar til
indflytning medio 2021.

**Økonomiske konsekvenser**

Anlægsprojektet finansieres med 4 mio. kr. fra det afsatte
rådighedsbeløb, 1,2 mio. kr. fra [adresse] driftsbudget og 3,8 mio. kr. fra de
likvide aktiver.

Det skal bemærkes, at anlægsrammen for 2020 er suspenderet.

Den afledte drift indgår i forbindelse med budgetlægningen
for 2021.

**Økonomiudvalgets møde den 20.
maj 2020:**

Det anbefales,

- at byggeriet igangsættes,

- at der gives en anlægsbevilling på 9,0 mio. kr.
finansieret med 4,0 mio. kr. af det afsatte rådighedsbeløb og 5,0 mio. kr. fra
de likvide aktiver.